《送陈述之》
宋代·刘跂

羸躯抱肺恶，喘甚剧奔豚。水饭辄短气，矧敢近酒尊。

君亦谢嵇阮，力釂不盈分。相看但萧索，何以慰离群。

往昔各少年，束带登桥门。白眼霄汉际，冥鸿注孤鶱。

我髯今苍黄，君发亦翩翻。同吏一州县，冻萤彊相温。

豗颓岁月去，此事更谁怨。愿君爱玉体，长使百忧谖。

非关易斗粟，政恐耕耘烦。他时老相问，一笑坐忘言。

作者简介：永静军东光人，字斯立，号学易先生。刘挚子。神宗元丰二年进士。官朝奉郎，哲宗绍圣间从父于新州谪所。徽宗立，诏返挚家属，跂诉文及甫之诬，及甫被贬。后遭党祸，编管寿春，为官拓落，政和末以寿终。有《学易集》。